NEUVOSTON ASETUS (ETY) N:o 1054/72,

annettu 18 päivänä toukokuuta 1972,

pellava- ja hamppualan suojatoimenpiteiden soveltamisen edellytyksistä

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70(1) ja erityisesti sen 8 artiklan 1 kohdan,

ottaa huomioon komission ehdotuksen,

sekä katsoo, että

asetuksen (ETY) N:o 1308/70 8 artiklan 1 kohdassa säädetään mahdollisuudesta toteuttaa aiheellisia toimenpiteitä, jos tuonnin tai viennin vuoksi yhden tai useamman 1 artiklan 1 kohdassa tarkoitetun tuotteen markkinat yhteisössä häiriintyvät tai uhkaavat häiriintyä vakavasti siten, että perustamissopimuksen 39 artiklan tavoitteiden saavuttaminen vaarantuu; nämä toimenpiteet koskevat kolmansien maiden kanssa käytävää kauppaa ja niiden soveltaminen lopetetaan, kun häiriö tai häiriön uhka on väistynyt,

neuvoston tehtävänä on määritellä yksityiskohtaiset säännöt edellä mainitun asetuksen 8 artiklan 1 kohdan soveltamisesta, sekä tapaukset ja rajat, joissa jäsenvaltiot voivat toteuttaa suojatoimenpiteitä,

tämän vuoksi olisi määriteltävä päätekijät, joilla voidaan arvioida, ovatko yhteisön markkinat vakavasti häiriintyneet tai uhkaavatko ne häiriintyä,

suojatoimenpiteiden käyttö riippuu kolmansien maiden kanssa käytävän kaupan vaikutuksesta yhteisön markkinoihin, joten näiden markkinoiden tilanne on tarpeen arvioida ottaen huomioon itse markkinoille ominaisten tekijöiden lisäksi tämän kaupan kehitykseen liittyvät tekijät,

toimenpiteet, jotka voidaan toteuttaa asetuksen (ETY) N:o 1308/70 8 artiklan soveltamiseksi olisi määriteltävä; näiden toimenpiteiden on oltava sellaisia, että ne korjaavat markkinoiden vakavat häiriöt ja poistavat tällaisten häiriöiden uhan; ne on voitava suhteuttaa olosuhteisiin sen välttämiseksi, että niillä olisi muita kuin toivottuja vaikutuksia,

jäsenvaltion vetoamista asetuksen (ETY) N:o 1308/70 8 artiklaan olisi rajoitettava, jos edellä tarkoitettuihin tekijöihin perustuvan arvioinnin jälkeen kyseisen valtion markkinoiden katsotaan vastaavan mainitun artiklan edellytyksiä; toimenpiteiden, jotka voidaan toteuttaa tässä tapauksessa, on oltava sellaisia, että ne estävät markkinatilanteen huononemisen edelleen; niiden on kuitenkin oltava suojelevia; tämä kansallisten toimenpiteiden suojeleva luonne oikeuttaa niiden soveltamisen ainoastaan siihen asti, kun aiheesta annettu yhteisön päätös on tullut voimaan, ja

komission on tehtävä ratkaisunsa yhteisön suojatoimenpiteistä jäsenvaltion pyynnöstä kahdenkymmenenneljän tunnin kuluessa tämän pyynnön vastaanottamisesta; on tarpeen antaa säännöksiä, joilla varmistetaan, että komissiolle toimitetaan mahdollisimman nopeasti tieto jäsenvaltion soveltamista suojatoimenpiteistä, jotta komissio voi arvioida markkinatilanteen tehokkaimmalla mahdollisella tavalla; tämän vuoksi olisi säädettävä, että näistä toimenpiteistä ilmoitetaan komissiolle heti, kun niistä on päätetty, ja että tätä ilmoitusta pidetään asetuksen (ETY) N:o 1308/70 8 artiklan 2 kohdan mukaisena pyyntönä,

ON ANTANUT TÄMÄN ASETUKSEN:

1 artikla

Sen arvioimiseksi, häiriintyvätkö yhden tai useamman asetuksen (ETY) N:o 1308/70 1 artiklan 1 kohdassa tarkoitetun tuotteen markkinat tai uhkaavatko ne häiriintyä vakavasti yhteisössä tuonnin tai viennin vuoksi siten, että perustamissopimuksen 39 artiklan tavoitteiden saavuttaminen vaarantuu, otetaan huomioon erityisesti:

a) toteutetun tai ennakoidun tuonnin tai viennin määrä;

b) tuotteiden tarjonta yhteisön markkinoilla;

c) hinnat yhteisön markkinoilla tai näiden hintojen ennakoitu kehitys ja erityisesti niiden liiallinen lasku- tai noususuunta.

2 artikla

1. Toimenpiteet, jotka voidaan toteuttaa asetuksen (ETY) N:o 1308/70 8 artiklan 2 ja 3 kohdan mukaisesti tämän artiklan 1 kohdassa tarkoitetussa tilanteessa, ovat viennin tai tuonnin keskeyttäminen tai vienti- tai tuontimaksujen kantaminen.

2. Nämä toimenpiteet voidaan toteuttaa vain siinä määrin ja vain niin pitkäksi aikaa kuin on ehdottomasti tarpeen. Niissä otetaan huomioon yhteisöön matkalla olevien tuotteiden erityistilanne. Ne voivat koskea ainoastaan kolmansista maista tulevia tai kolmansiin maihin meneviä tuotteita. Ne voidaan rajoittaa tietyistä maista tuotaviin, tietyistä maista peräisin oleviin tai tiettyihin maihin vietäviin tuotteisiin tai tiettyihin laatuihin ja tietyn tyyppisiin kuituihin. Ne voidaan rajoittaa tuontiin yhteisön tietyille alueille tai tällaisilta alueilta lähtöisin olevaan vientiin.

3 artikla

1. Jäsenvaltio voi toteuttaa kaiken varalta yhden tai useamman toimenpiteen, jos jäsenvaltio 1 artiklassa tarkoitettuihin tekijöihin perustuvan arvioinnin jälkeen katsoo, että asetuksen (ETY) N:o 1308/70 8 artiklan 1 kohdassa tarkoitettu tilanne ilmenee sen alueella.

Suojatoimenpiteisiin kuuluu:

a) viennin tai tuonnin keskeyttäminen;

b) vaatimus siitä, että tuonti- tai vientimaksut talletetaan, tai niiden määrä taataan.

Edellä b alakohdassa tarkoitettu toimenpide johtaa verojen kantamiseen ainoastaan, jos näin on päätetty asetuksen (ETY) N:o 1308/70 8 artiklan 2 tai 3 kohdan mukaisesti.

Tämän asetuksen 2 artiklan 2 kohdan säännöksiä on sovellettava.

2. Suojatoimenpiteet on ilmoitettava komissiolle teleksillä heti, kun niistä on päätetty. Tämä ilmoitus vastaa asetuksen (ETY) N:o 1308/70 8 artiklan 2 kohdan mukaista pyyntöä. Näitä toimenpiteitä on sovellettava ainoastaan komission tämän perusteella tekemän päätöksen voimaantuloon asti.

4 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 18 päivänä toukokuuta 1972.

Neuvoston puolesta

Puheenjohtaja

M. MART

(1) EYVL N:o L 146, 4.7.1970, s. 1